text: Carl Holst vender tilbage til Folketinget
  01 marts 2016 kl. 20.28
  Den tidligere forsvarsminister vender torsdag tilbage til Folketinget efter tre måneders orlov.
  Venstrepolitikeren Carl Holst (V) vender tilbage til sin plads i Folketinget torsdag.  Det bekræfter Venstres pressetjeneste overfor TV SYD.
  Carl Holst har haft orlov siden november måned, hvor 40 ud af 41 medlemmer af Region Syddanmarks regionsråd meldte ham til politiet.
  Carl Holsts tilbagevenden bliver godt modtaget af hans politiske bagland i Esbjerg.
  Kredsformanden for Venstre i Esbjerg  Omegnskreds, hvor Carl Holst er valgt til Folketinget, Jan Schou Jørgensen, ser frem til at få Carl Holst tilbage på Christiansborg.
  - Det er meget glædeligt. Han er jo vores kandidat, så han skal ind på Christiansborg og arbejde for os og området igen, siger Jan Schou Jørgensen til TV SYD.
  Ketty Christoffersen, der er formand for Venstre i Esbjerg Kommune, er også glad for, at Carl Holst snart er tilbage i Folketingssalen.
  - Det er glædeligt, for han er vores kandidat. Så må politiundersøgelsen afgøre, om der er noget at komme efter i den sag, siger Ketty Christoffersen til TV SYD.
  